Communitas » Jeug en familie
TuisbladTaakspanneJeug en familie
Written by Wilma le Roux on January 10, 2018 . Posted in Jeug en familie, Kursusse
Padkaart na kategese vir die volgende generasie!
Die geloofsvorming raamwerk, die nuutste navorsing en kontekstuele nadenke bied 'n padkaart om kategese te herontwerp vir die volgende generasie!
Hierdie kursus word aangebied deur die Taakspan vir Jeug en Familie Bediening olv Anriëtte de Ridder
en vind plaas op 30-31 Januarie by Communitas, Stellenbosch.
Tydens die kursus gaan julle kyk na die teologiese raamwerk vir geloofsvorming en hoe kategese steeds 'n belangrike deel daarvan vorm.
Ons gaan ook saam dink oor hoe kategese in 'n nuwe konteks en generasie 'n nuwe vorm aanneem – die nuutste navorsing gee vir ons perspektief oor hoe ons vars uitdrukking aan antieke beginsels kan gee.
Verskillende kontekstuele benaderings (byvoorbeeld stad, platteland, klein, medium en makro gemeentes) sal ook aandag geniet.
Die Kategese taakspan van die Algemene Sinode se boekie "Geloofsvorming herontwerp" beskryf 12 bakens vir geloofsvorming wat as subtemas vir die gesprekke sal dien. Daar sal ook deurgaans saam gesoek word na "best practices" wat jou gemeente kan help om effektiewe geloofsvorming te fasiliteer.
Julle gaan dus saam na die volgende aspekte kyk:
Vul die inskrywingsvorm in wat jy hier kan kry: VBO1- Kategese vir die Volgende Generasie
en epos dit dan na Wilma
Doen dit asb vóór 24 Januarie!!
Written by Wilma le Roux on December 7, 2017 . Posted in Jeug en familie, Personeel, Personeel-funksies
Vandag het ons afskeid geneem van José Layman, die vriendelike stem van die Jeugkantoor by Communitas. José gaan eers 'n sabbatstydperk neem waarin sy kan rus en meer aandag kan gee aan haarself, haar gesin wat haar so na aan die hart lê, en haar sang as deel van die Libertaskoor, haar ander groot passie in die lewe.
Anriëtte de Ridder het haar afskeidsboodskap aan José gekoppel aan José se naam, en spesifiek verwys na José se karakter as
Jesus-volgeling – wat sy met haar lewe en haar sang uitleef,
Opregtheid – in haar belangstelling in ander,
Standvastigheid – die rots in haar familie – en
Entoesiasme, die manier waarop sy almal verwelkom het en elke taak met ywer aangepak het.
José, geniet die ruskans, en sterkte met die nuwe pad wat jy vroeg in die nuwe jaar in 'n nuwe loopbaan gaan aanpak.
Ons gaan jou mis!
Vlnr: Adrienne Bester, Amanda van Niekerk, Divine Robertson, Julia Daniels, José, Susan Marais, Sonia van Rooyen José en Anriëtte de Ridder, PSD Jeug- en Familiebediening
UIT 'N ANDER HOEK
Written by webmaster on November 28, 2017 . Posted in Jeug en familie, KIX-KOM
'n Nuwe jaar… nuwe dinge… nuwe idees… nuwe moontlikhede… nuwe inspirasie en nuwe motivering. Ook vir ons betrokkenheid by Kix en Sonstraaltjies. Mag die inspirasie van die Heilige Gees jou vanjaar help om toegewyd te wees in jou bediening aan die jeug. Hulle is immers ons toekoms.
Die Kix-pirasie ('n Kix-nuutskepping van Kix en inspirasie) onderaan hierdie bladsy kan gebruik word aan die begin van elke kwartaal om leiers/leidsters toe te rus.
Nadat ons die afgelope drie jaar die Bybel chronologies deurgewerk het met "God se groot storie met die mens", het ons vanjaar egter 'n nuwe invalshoek. In die eerste kwartaal (hierdie uitgawe van Kix.Kom) kyk ons na Vreemde Vroue stories; in die tweede kwartaal gaan ons hoor van 'n Paar Prettige Profete stories; in die derde kwartaal hoor ons 'n klompie Snaakse Dierestories en in die laaste kwartaal kyk ons na 'n paar Crazy Kinderstories. Klink interessant, nè?
Vanjaar gaan ons ver, ja regtig baie ver, betrokke wees met ons projek. Missie Japan is 'n organisasie van ons kerk wat al langer as 45 jaar betrokke is in Japan (www.missiejapan.co.za). Deur ons projek "Jesus vir Japan" wil ons saam met hulle veral uitreik na die jeug van Japan. In ons projekles is baie inligting, asook die fondsinsamelingsmetode. Verder is daar by elke ontmoeting eers 'n stukkie "spioentyd" waar ons meer oor Japan uitvind op 'n baie interessante manier.
Indien jy nuut is by Kix of Sonstraaltjies en enigiets wil weet, skakel gerus die Jeugkantoor (021 808 9050).
Ons nooi jou nou al uit na ons groot Kinderbedieningskonferensie "Toegerus vir die Toekoms" op 11 en 12 September 2018. Hierdie is die een geleentheid vanjaar wat jy nie mag misloop nie! Teken solank die datums in jou dagboek aan; ons sal in volgende kwartaal se Kix.Kom al die inligting hê.
Mag die Here jou in 2018 op 'n besondere manier gebruik in die kinderbediening!
WIE HOU NIE VAN GESKENKE NIE?
Written by webmaster on October 9, 2017 . Posted in Jeug en familie
Dis darem heerlik om 'n geskenk te kry! Die ekonomie plaas oral druk op ons en aan die einde van die jaar wil ons nog spaar vir Kersgeskenke ook! Het jy geweet 'n doelwit van KIX is om gratis materiaal vir Kinderbedieninge dwarsoor Suid-Afrika te verskaf? Dis darem heerlik om te weet dat daar nog kwaliteit hulpbronne vrylik beskikbaar is om jou te ondersteun in jou roeping om kinders te bedien. Dis 'n heerlike geskenk! En nog 'n groot droom is dat ons volgende jaar ons materiaal ook in Engels beskikbaar sal hê.
Kix Koester Kinders – derde kwartaal
Written by webmaster on June 19, 2017 . Posted in Jeug en familie
Ons is in die tweede helfte van die jaar!! Dis winter, dis koud. Dit word gou donker en ons hoop dit sal baie reën. Dit beteken gewoonlik dat Kix-byeenkomste swakker bygewoon word. Die skryfbehoefte-mini projek is 'n wonderlike manier om Kix-kinders te motiveer om te kom ÉN om 'n verskil te maak. Sending is tog die hartklop van Kix! En dit is boonop in die winter dat mense in nood die swaarste kry…
Teen hierdie tyd weet jou groep al dat die Kix-projek van die jaar Kix Koester Kinders genoem word en dat ons geld insamel vir skryfbehoeftes vir die behoeftige crèches in Malawi. Julle kan egter ook bykomend 'n plaaslike organisasie wat fokus op vroeë kinderontwikkeling, ondersteun. Op hierdie manier kry die Kix-kinders eerstehandse blootstelling aan die nood in julle eie omgewing.
Hoe vind ons 'n plaaslike projek?
Dink aan al die plekke in jul dorp of omgewing wat met babas of kleuters werk (sien die "infographic" vir idees).
Kies 'n paar plekke en lê besoek af om inligting in te win (een of twee leiers kan gaan).
Kies daarna een plek waar jul as Kix-groep 'n praktiese verskil kan maak deur bv. iets in te samel (soos doeke, klere, speelgoed of blikkieskos) of iets te maak (soos kaartjies, prente, 'n banier of koekies).
Beplan 'n besoek om 'n oorhandiging te maak en so die Kix-kinders aan die gemeenskap bekend te stel.
Neem foto's en stuur dit na jeug@sun.co.za. Ons plaas dit graag in die Kix.Kom.
Hou vol om deurgaans die inligting oor Malawi te deel en daarvoor geld in te samel.
Mag Jesus jul harte warm hou hierdie wintertyd!
Die storie van Paulus en sy reise deel 1.pptx
Die storie van Paulus en sy reise deel 2.pptx
Kix.Kom 3e kwt 2017.pdf
Kix Koester Kinders – tweede kwartaal
Written by webmaster on April 18, 2017 . Posted in KIX-KOM
Ons is so opgewonde oor die eerste kwartaal!! Die Nuwe Testament ontmoetings het tot heerlike byeenkomste gelei. Ons was ook baie opgewonde om te hoor hoe verskillende skole en kerke die Kix-materiaal gebruik. Enigiemand is welkom om 'n Kix-groep by 'n nasorg, gemeenskapsaal of kerk te begin. Die volledige inligting oor hoe om dit te doen en hoe die materiaal werk is ook aanlyn beskikbaar.
Hierdie jaar se projek, "Kix Koester Kinders", fokus op die ondersteuning van voorskoolse kinders plaaslik asook die werk wat in Malawi in kleuterskole gedoen word. Ons is so opgewonde oor die terugvoer wat ons reeds ontvang van Kix-groepe wat geld insamel – die Kix-kinders is vol entoesiasme om die skryfbehoefte "mini's" bymekaar te maak!
Kontak gerus die Jeugkantoor vir enige navrae.
Saamdoen-dinge vir Paasfees
Written by Wilma le Roux on March 9, 2017 . Posted in Familiebediening, Jeug en familie
Saamwees vir Paasfees
17 Saam lees, gesels en doen
aktiwiteite vir die Paasvakansie
Die Jeug- en Familiebediening van die Wes-Kaap Sinode bied hierdie jaar 'n Paasfees pakkie vir families wat hulle oor die 17 dae van die April vakansie saam die hele gesin (selfs oupa en ouma) kan doen.
Hierdie pakkie fokus op die groot Lydensweek en die betekenis van Paasfees met behulp van tekste, besprekings en aktiwiteite vir elke dag.
Elke dag het 'n kaartjie met 'n spesifieke teks en aktiwiteitsverduideliking op, sowel as 'n spesiale item wat in aktiwiteit gebruik kan word.
Gemeentes kan hierdie pakkie teen R50 per pakkie bestel deur die sinodale Jeugkantoor te kontak by jeug@sun.ac.za.
LW: Daar is slegs 500 pakkies beskikbaar
Bestellings en betalings moet teen Vrydag 17 Maart 2017 in wees.
Alle pakkies moet Vrydag 24 Maart by Communitas in Stellenbosch afgehaal word.
Die pakkie se drukstukke sal ook gratis elektronies beskikbaar wees op dinkjeug.ngkerk.net teen Vrydag 17 Maart vir gemeentes wat ver is en dalk die pakkies self vir hul gesinne wil saamstel.